କେନ୍ଦ୍ରକୁ ସୁପ୍ରିମ୍କୋର୍ଟ ଧକ୍କା\nନୂଆଦିଲ୍ଲୀ,୨୪ା୧(ସ୍ବ.ପ୍ର.): ଓଡ଼ିଶାର ଜୀବନରେଖା ମହାନଦୀକୁ ନେଇ ସୁପ୍ରିମକୋର୍ଟ ମଙ୍ଗବାର ଏକ ଗୁରୁତ୍ୱପୂର୍ଣ୍ଣ ରାୟ ଦେଇଛନ୍ତି।\nକେନ୍ଦ୍ରକୁ ସୁପ୍ରିମ୍କୋର୍ଟ ଧକ୍କା\t January 24th, 00:04 AM January 24th, 00:04 AM\nନୂଆଦିଲ୍ଲୀ,୨୪ା୧(ସ୍ବ.ପ୍ର.): ଓଡ଼ିଶାର ଜୀବନରେଖା ମହାନଦୀକୁ ନେଇ ସୁପ୍ରିମକୋର୍ଟ ମଙ୍ଗବାର ଏକ ଗୁରୁତ୍ୱପୂର୍ଣ୍ଣ ରାୟ ଦେଇଛନ୍ତି। ମାସକ ମଧ୍ୟରେ ଟ୍ରିବ୍ୟୁନାଲ ଗଠନ ପାଇଁ ବିଜ୍ଞପ୍ତି ପ୍ରକାଶ କରିବାକୁ ସର୍ବୋଚ୍ଚ ନ୍ୟାୟାଳୟ ନିର୍ଦ୍ଦେଶ ଦେଇଛନ୍ତି। ଏହି ରାୟକୁ ଓଡ଼ିଶାର ସାଢ଼େ ଚାରି କୋଟି ଲୋକଙ୍କ ବିଜୟ ଭାବେ ବିବେଚନା କରାଯାଉଥିବା ବେଳେ ଓଡ଼ିଶା ପ୍ରତି ପାତରଅନ୍ତର ମନୋଭାବ ପୋଷଣ କରୁଥିବା କେନ୍ଦ୍ର ସରକାରଙ୍କୁ ଏକ ଶକ୍ତ ଧକ୍କା ଲାଗିଥିବା କୁହାଯାଉଛି। ସୁପ୍ରିମ୍କୋର୍ଟର ବିଚାରପତି ଏସ୍.ଏ. ବୋବଡେ ଏବଂ ଏଲ୍. ନାଗେଶ୍ୱର ରାଓଙ୍କ ଖଣ୍ଡପୀଠ ମଙ୍ଗଳବାର ମହାନଦୀ ବିମାଦ ସଂକ୍ରାନ୍ତ ମାମଲାର ଶୁଣାଣି କରିଥିଲେ। ଏକମାସ ମଧ୍ୟରେ ଟ୍ରିବ୍ୟୁନାଲ ଗଠନ ପାଇଁ କେନ୍ଦ୍ରକୁ ନିର୍ଦ୍ଦେଶ ଦେଇଛନ୍ତି। କେନ୍ଦ୍ର ସରକାରଙ୍କ ପକ୍ଷରୁ ଅତିରିକ୍ତ ସଲିସିଟର ଜେନେରାଲ ଆତ୍ମାରାମ ନାଦକର୍ମୀ ଯୁକ୍ତି ବାଢ଼ିଥିଲେ ଯେ କେନ୍ଦ୍ର ଏହି ବିବାଦକୁ ଆଲୋଚନା ଦ୍ୱାରା ସମାଧାନ କରିବାକୁ ଚାହୁଁଛି। ଓଡ଼ିଶା ସରକାର ଆଲୋଚନାରେ ସହଯୋଗ କରୁନାହାନ୍ତି। ତେଣୁ ମୁଖ୍ୟମନ୍ତ୍ରୀ ସ୍ତରୀୟ ଆଲୋଚନା ଦ୍ୱାରା ବିବାଦ ସମାଧାନ ପାଇଁ ସୁଯୋଗ ଦିଆଯାଉ। ଏହି ଯୁକ୍ତିରେ ଖଣ୍ଡପୀଠ କହିଥିଲେ ଯେ, ଏହାର ଅର୍ଥ ହେଉଛି କେନ୍ଦ୍ର ସରକାର ଆଲୋଚନା ବିଫଳ ହୋଇଥିବା ସ୍ବୀକାର କରୁଛନ୍ତି। ଆତ୍ମାରାମ ଏହାପରେ କହିଥିଲେ ଯେ ସରକାର ଟ୍ରିବ୍ୟୁନାଲ ଗଠନକୁ ବିରୋଧ କରୁନାହାନ୍ତି। କେବଳ ମହାନଦୀ ବିବାଦକୁ ନେଇ ସ୍ବତନ୍ତ୍ର ଟ୍ରିବ୍ୟୁନାଲ ପରିବର୍ତ୍ତେ ସରକାର ଦେଶର ସମସ୍ତ ଆନ୍ତଃରାଜ୍ୟ ଜଳ ବଣ୍ଟନ ବିବାଦକୁ ନେଇ ଏକ ଟ୍ରିବ୍ୟୁନାଲ ଗଠନ କରିବେ। ଛତିଶଗଡ଼ ସରକାର ଏହି ମାମଲାର ପକ୍ଷଭୁକ୍ତ ଥିବାରୁ ତାଙ୍କ ଓକିଲ କହୁଥିଲେ ଯେ, ପୋଲାଭରମ ମାମଲା ଯେପରି ଆପୋସ ଆଲୋଚନା ମାଧ୍ୟମରେ ସମାଧାନ ହୋଇଛି ଏବଂ ବିଶେଷକରି ୧୯୮୩ ମସିହାର ଯୁଗ୍ମ ଆଲୋଚନା ବୋର୍ଡ ନିୟମରେ ଆଲୋଚନା ଦ୍ୱାରା ଆମେ ଏହି ମାମଲାର ସମାଧାନ କରିବାକୁ ଚେଷ୍ଟା କରିବୁ। ଛତିଶଗଡ଼ ପ୍ରତିନିଧିଙ୍କ ଏହି କଥାରେ ଖଣ୍ଡପୀଠ ବିରକ୍ତି ପ୍ରକାଶ କରି କହିଥିଲେ ଯେ, ସେ କେନ୍ଦ୍ର ସରକାରଙ୍କ ପକ୍ଷ ହୋଇ କହିବା କୌଣସି ଯୁକ୍ତିସଙ୍ଗତ ନୁହେଁ। ଓଡ଼ିଶା ସରକାରଙ୍କ ପକ୍ଷରୁ ବରିଷ୍ଠ ଆଇନଜୀବୀ ମୁକୁଲ ରୋହତୋଗୀ କହିଥିଲେ ଯେ, କେନ୍ଦ୍ର ସରକାରଙ୍କ କଥାରେ କୌଣସି ତାଳମେଳ ନାହିଁ। କେନ୍ଦ୍ର ସରକାର ପୂର୍ବରୁ କହିଥିଲେ ଯେ, ୨୦୧୭ ନଭେମ୍ବର ୧୯ ତାରିଖ ସୁଦ୍ଧା ଟ୍ରିବ୍ୟୁନାଲ ଗଠନ ପାଇଁ ବିଜ୍ଞପ୍ତି ପ୍ରକାଶ କରାଯିବ। କିନ୍ତୁ ଡିସେମ୍ବର ୫ ଶୁଣାଣିରେ କେନ୍ଦ୍ର ନିଜ ପ୍ରତିଶ୍ରୁତିରୁ ଓହରିଯାଇ ଆଲୋଚନା ମାଧ୍ୟମରେ ସମାଧାନ କରିବାକୁ କହିଥିଲେ, ଯେଉଁଥିପାଇଁ କୋର୍ଟ କେନ୍ଦ୍ରକୁ ଭର୍ତ୍ସନା କରିଥିଲେ। ତା'ଛଡ଼ା ପୂର୍ବ ଜଳସମ୍ପଦ ରାଷ୍ଟ୍ରମନ୍ତ୍ରୀ ସଞ୍ଜୀବ ବାଲ୍ୟାନ ଟ୍ରିବ୍ୟୁନାଲ ଗଠନ ହେବ ବୋଲି ପାର୍ଲାମେଣ୍ଟରେ କହିଥିବା ବେଳେ ପରବର୍ତ୍ତୀ ସମୟରେ ନୂଆ ଜଳ ସମ୍ପଦ ମନ୍ତ୍ରୀ ନୀତିନ ଗଡ଼କରୀ ଏକକ ଟ୍ରିବ୍ୟୁନାଲ ଗଠନ ହେବ ବୋଲି ପାର୍ଲାମେଣ୍ଟରେ କହିଛନ୍ତି। ଏହାଦ୍ୱାରା କାହାରି କଥାରେ କୌଣସି ତାଳମେଳ ନ ଥିବା ରୋହତୋଗୀ କହିଥିଲେ। ତାଛଡ଼ା ରାଜ୍ୟ ମୁଖ୍ୟମନ୍ତ୍ରୀ ଆଲୋଚନା ପରିବର୍ତ୍ତେ ଟ୍ରିବ୍ୟୁନାଲ ଗଠନ ପାଇଁ ବହୁ ପୂର୍ବରୁ କେନ୍ଦ୍ରକୁ ଚିଠି ଲେଖି ସାରିଛନ୍ତି। କେନ୍ଦ୍ର ଗୋଟିଏ ପଟେ ଆଲୋଚନା ପାଇଁ କହୁଥିବା ବେଳେ ଅନ୍ୟପଟେ ଛତିଶଗଡ଼ ଦ୍ୱାରା ନିର୍ମାଣାଧୀନ ବ୍ୟାରେଜଗୁଡିକୁ ବନ୍ଦ କରିବାକୁ ନିର୍ଦ୍ଦେଶ ଦେଉନାହାନ୍ତି। ଏଣୁ ଓଡ଼ିଶା ସରକାର କେବଳ ଟ୍ରିବ୍ୟୁନାଲ ଗଠନ ଚାହାନ୍ତି। ସବୁ ପକ୍ଷର ଯୁକ୍ତି ଶୁଣିବା ପରେ ମାସକ ମଧ୍ୟରେ ଟ୍ରିବ୍ୟୁନାଲ ଗଠନ ଲାଗି ବିଜ୍ଞପ୍ତି ପ୍ରକାଶ କରିବାକୁ ଖଣ୍ଡପୀଠ କେନ୍ଦ୍ରକୁ ନିର୍ଦ୍ଦେଶ ଦେଇଛନ୍ତି। ଓଡ଼ିଶା ସରକାରଙ୍କ ପ୍ରତିନିଧି ଏହା ମଧ୍ୟ କହିଥିଲେ ଯେ, ଛତିଶଗଡ଼କୁ ବ୍ୟାରେଜ ନିର୍ମାଣ ବନ୍ଦ କରିବା ଏବଂ ଭବିଷ୍ୟତରେ ଓଡ଼ିଶାକୁ ଅବଗତ ନ କରାଇ କୌଣସି ବ୍ୟାରେଜ ନିର୍ମାଣ ନ କରିବାକୁ କୋର୍ଟ ନିର୍ଦ୍ଦେଶ ଦିଅନ୍ତୁ। ଏହା ଉପରେ ଖଣ୍ଡପୀଠ କୌଣସି ରାୟ ଦେଇ ନ ଥିଲେ କିନ୍ତୁ କହିଥିଲେ ଯେ, ଟ୍ରିବ୍ୟୁନାଲ ଗଠନ ପରେ ରାଜ୍ୟ ସରକାର ଟ୍ରିବ୍ୟୁନାଲ ନିକଟରେ ଏଥିପାଇଁ ଆବେଦନ କରିପାରିବେ।
